Κώστας Ιωσηφίδης

Ο Κώστας Ιωσηφίδης (Βυρώνεια Σερρών, 14 Ιανουαρίου 1952) είναι Έλληνας παλαίμαχος διεθνής ποδοσφαιριστής.

Καριέρα ποδοσφαιριστή

Καριέρα σε συλλόγους 
Αγωνιζόμενος στη θέση του αριστερού πλάγιου αμυντικού έκανε μεγάλη καριέρα στον ΠΑΟΚ και έχει κατακτήσει με την ομάδα τέσσερα τρόπαια στο σύνολο,  2 Κύπελλα (1971–72 και 1973–74) και 2 Πρωταθλήματα (1975–76 και 1984–85).

Είναι δεύτερος σε συμμετοχές στην ιστορία του ΠΑΟΚ με 397 και είναι αξιοσημείωτο ότι και στα δεκατέσσερα χρόνια της επαγγελματικής του καριέρας ως ποδοσφαιριστής (1971–1985) αγωνίστηκε αποκλειστικά και μόνο στον "Δικέφαλο του Βορρά".

Διεθνής καριέρα 
Το ντεμπούτο του με την Εθνική Ελλάδας πραγματοποιήθηκε στις 28 Απριλίου 1974 στον εκτός έδρας φιλικό αγώνα εναντίον της Βραζιλίας (0–0). Συνολικά υπήρξε 51 φορές διεθνής και σκόραρε 2 τέρματα. Ήταν μέλος της ομάδας που συμμετείχε στο Ευρωπαϊκό Πρωτάθλημα του 1980 στην Ιταλία, αγωνιζόμενος σε δύο αγώνες της διοργάνωσης.

Καριέρα προπονητή 
Μετά τη λήξη της καριέρας του ως ποδοσφαιριστής ασχολήθηκε με την προπονητική, αναλαμβάνοντας την τεχνική ηγεσία αρκετών ομάδων, όπως τον Πολύκαστρο, την Αναγέννηση Καρδίτσας, τον ΠΑΟ Νέων Επιβατών και την Αναγέννηση Κολινδρού στη Γ' Εθνική, τον Απόλλωνα Καλαμαριάς, τη Νάουσα, τον Πανσερραϊκό, τον Ιάλυσο και την Καλαμάτα στη Β' Εθνική, καθώς και την ομάδα της Καβάλας στην Α' Εθνική.

Από το 2005 μέχρι σήμερα βρίσκεται στο τεχνικό επιτελείο της αγαπημένης του ομάδας, του ΠΑΟΚ, στη θέση του γενικού αρχηγού.

Παραπομπές

Πηγές 
Το προφίλ του Κώστα Ιωσηφίδη στο transfermarkt
Ο Κώστας Ιωσηφίδης στο soccerway

Έλληνες ποδοσφαιριστές
Ποδοσφαιριστές Εθνικής Ελλάδος
Ποδοσφαιριστές ΠΑΟΚ
Αμυντικοί ποδοσφαιριστές
Ποδοσφαιριστές Ευρωπαϊκού Πρωταθλήματος 1980
Ποδοσφαιριστές Σούπερ Λιγκ Ελλάδας
Προπονητές ποδοσφαίρου Πανσερραϊκού
Προπονητές ποδοσφαίρου Απόλλων Καλαμαριάς